కడక్‌నాథ్ కోడి

కడక్‌నాథ్ కోడి దీనిని కాలి మాసి ("నల్ల మాంసం కలిగిన కోడి") అని కూడా పిలుస్తారు. ఇది మధ్య భారతదేశంలో కనిపించే ఒక రకమైన కోడి. ఇవి ఎక్కువగా మధ్యప్రదేశ్ రాష్ట్రంలోని ఝబువా జిల్లాలో, ఛత్తీస్‌గఢ్ రాష్ట్రంలో ఉన్నాయి. ఈ కోడి మాంసం భౌగోళిక సూచిక (జిఐ ట్యాగ్) ట్యాగ్‌ని కలిగి ఉంది, దీనిని 30 జూలై 2018న భారత ప్రభుత్వం ఆమోదించింది. కడక్‌నాథ్ జాతి ఇండోనేషియాలో కూడా కనిపిస్తుంది. స్థానిక ప్రజలు ఈ కోడిని "అయం సెమాని" అని పిలుస్తారు.

రకాలు
 జెట్ బ్లాక్
 గోల్డెన్
 పెన్సిల్డ్

ప్రత్యేకత
ఈ కోడి శరీరం, మాంసం, కాళ్లు, గోళ్లు, ముక్కు, తోక, లోపలి పొర, నాలుక రంగు కూడా నల్లగా ఉంటుంది. ఈ కోడి మాంసంలో కొవ్వు తక్కువగా, పోషకాలు ఎక్కువగా ఉంటాయి. ఈ కోడి మాంసానికి మార్కెట్‌లో డిమాండ్‌ ఎక్కువగా ఉంటుంది. ఈ కోడి మాంసం ధర సాధారణ బ్రాయిలర్ కోడి మాంసం ధర కంటే దాదాపు 3-4 రెట్లు ఎక్కువగా ఉంటుంది. ఇతర కోడి జాతులలో కొవ్వు పరిమాణం 13-25% వరకు ఉంటుంది, కానీ కడక్‌నాథ్ కోడి  మాంసంలో కొవ్వు పరిమాణం 0.73-1.03% వరకు మాత్రమే ఉంటుంది. శరీరంలో మెలనిన్ అధికంగా ఉండటం వల్ల, ఈ కోడి రంగు నల్లగా ఉంటుంది. కోడి బరువు దాదాపు 1.2–1.5 కిలోలు (2.6–3.3 పౌండ్లు) ఉంటుంది. కడక్‌నాథ్ కోళ్ల గుడ్లు కొద్దిగా గులాబీ రంగుతో గోధుమ రంగులో ఉంటాయి.

 6-7 నెలల్లో కోడి బరువు - 1.5 కిలోలు
 పూర్తి పరిణామం - 180 రోజులు 
 వార్షిక గుడ్డు ఉత్పత్తి - 105
 40 రోజుల్లో గుడ్డు బరువు - 49 గ్రాములు
 సంతానోత్పత్తి - 55%

ఔషధ, పోషక గుణాలు
కోడి మాంసం 18-20% పోషకాలను కలిగి ఉండగా, కడక్‌నాథ్ కోడి మాంసంలో 25% కంటే ఎక్కువ పోషకాలు ఉంటాయి. ఇతర కోళ్ల జాతులలో కొవ్వు శాతం 13-25% వరకు ఉంటుందని, కడక్‌నాథ్ కోళ్ళలో కొవ్వు శాతం 0.73-1.03% మాత్రమే ఉంటుందని పరిశోధనలో తేలింది. కడక్‌నాథ్ మాంసంలో 18 రకాల అమైనో ఆమ్లాలు పుష్కలంగా ఉంటాయి, వీటిలో 8 అమైనో ఆమ్లాలు మానవ శరీరానికి చాలా మేలు చేస్తాయి. విటమిన్లు బి1, బి2, బి6, బి12, సి, ఇ, నియాసిన్, పోషకాలు, ఐరన్, కాల్షియం, ఫాస్పరస్, నికోటినిక్ యాసిడ్ వంటి అనేక ముఖ్యమైన పోషకాలు కడక్‌నాథ్ మాంసంలో ఉన్నాయి.

దీని మాంసం తినడం వల్ల హిమోగ్లోబిన్ పెరుగుతుంది, నాడీ వ్యాధులు తగ్గుతాయి.  మెదడు, నరాల వ్యాధులను నయం చేయడానికి ఆదిమ తెగలు కడకనాథ్ కోడి రక్తంతో చేసిన ఔషధాన్ని తాగుతారు. కడకనాథ్  కోడి  మెలనిన్ నల్ల వర్ణద్రవ్యం గుండెకు రక్త ప్రవాహాన్ని పెంచుతుంది. దీని వలన అధిక రక్తపోటు, గుండె జబ్బులు, నరాలవ్యాధి, స్ట్రోక్, రక్తం గడ్డకట్టడం వంటివి వ్యాధులు తగ్గుతాయి. దీనిని హోమియోపతి మందులలో కూడా ఉపయోగిస్తారు.

అంతరించిపోయే ముప్పు
ఈ కోళ్లను ఎక్కువ సంఖ్యలో ఆహారం కోసం ఉపయోగించడంతో, వాటి సంఖ్య క్రమంగా తగ్గుతోంది. వాటిని అంతరించిపోకుండా కాపాడేందుకు కేంద్ర ప్రభుత్వం దారిద్య్రరేఖకు దిగువన ఉన్న ప్రజలకు కడక్‌నాథ్ కోళ్లను పెంచుకునే అవకాశాన్ని కల్పిస్తోంది.  ఒడిషాలోని వివిధ ప్రాంతాలలో కడక్‌నాథ్ కోళ్లు ప్రైవేటుగా సాగు చేయబడుతున్నాయి.

మూలాలు

పక్షులు
భారతదేశ భౌగోళిక గుర్తింపులు